砂石金命者,刚形布地,宝质藏砂,直教陶洗为珍,必须因人始贵。此金非炉火则不能制,但甲午见丙寅,寅中火生,寅午合局,柱无长生之土则燥,更值木助。主疾夭;丙午纳音虽水,而支干纯火,加逢尤凶。山头、山下、覆灯三火既有木生,克制此金,又须清水济之,决主少年荣贵。戊子、己丑龙火相逢,子午有交合之妙,甲己有合化之理,主贵,杂以凡火则不为奇。水惟宜井泉、涧下、天河,清静则吉;长流、大海,动而不静,并见则金泛不安;海水尤忌,见木有何关系?火衰却喜生扶,更有禄马贵人互换朝拱为上,如柱无火,逢一二木则危。若甲午远己巳,是谓采精金于黄碛,乃贵格也;金生于砂,得造化则吉,若更逢砂土,反有埋没之忧;路旁、大驿亦在所忌,有火庶几;城头戊寅、乙未喜见,谓之采精金于青沙,乃贵格也。唯丙戌之土中藏火库,乃喜见之金,为同类最喜,清气为上。海中,白蜡有火制亦得。